Afgaanse span land in Amerika ná Trump ingrypFoto: AP Photos/ Massoud Hossaini. ŉ Span Afgaanse meisies wat aan ŉ robotics-kompetisie in Amerika gaan deelneem, het Saterdagoggend in Washington geland. Dit volg ná pres. Donald Trump op die laaste oomblik ingegryp het. Dié Afgaanse span se visums is voorheen glo twee keer deur Amerika afgekeur. Die situasie het internasionale mediadekking gekry en Trump het ingegryp en hulle sonder visums die land laat binnekom. Die ses meisies het vroeg Saterdagoggend by Washington Dulles Internasionale Lughawe geland ná hul reis van Herat in Afganistan. Hulle is by die lughawe begroet deur Afganistan se ambassadeur in Amerika. Die meisies sal van Sondag af aan ŉ drie dae lange robotics-kompetisie deelneem. Alice Wells, waarnemende spesiale gesant vir Afganistan en Pakistan in Amerika, het gesê die meisies is ’n simbool van Afganistan se prestasie om met behulp van Amerikaanse en globale bystand die rol van vroue in die Afgaanse samelewing te versterk.